A BIZOTTSÁG 1270/2009/EU RENDELETE
(2009. december 21.)
egyes adalékanyagok takarmányokban való felhasználásának végleges engedélyezéséről
(EGT-vonatkozású szöveg)
AZ EURÓPAI BIZOTTSÁG,
tekintettel az tekintettel az Európai Unió működéséről szóló szerződésre,
tekintettel a takarmány-adalékanyagokról szóló, 1970. november 23-i 70/524/EGK tanácsi irányelvre (1) és különösen annak 3. cikkére és 9d. cikke (1) bekezdésére,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (2) és különösen annak 25. cikkére,
mivel:
(1)
Az 1831/2003/EK rendelet rendelkezik a takarmány-adalékanyagok engedélyezéséről.
(2)
Az 1831/2003/EK rendelet 25. cikke átmeneti intézkedéseket állapít meg a takarmány-adalékanyagokra vonatkozó, az 1831/2003/EK rendelet alkalmazásának időpontját megelőzően, a 70/524/EGK irányelvvel összhangban benyújtott engedélykérelmekre.
(3)
Az e rendelet mellékleteiben felsorolt adalékanyagokra vonatkozó engedélykérelmeket az 1831/2003/EK rendelet alkalmazásának időpontja előtt nyújtották be.
(4)
Az ezen engedélykérelmekre vonatkozó első véleményeket a 70/524/EGK irányelv 4. cikkének (4) bekezdésének megfelelően az 1831/2003/EK rendelet alkalmazásának időpontja előtt továbbították a Bizottságnak. Ezért ezeket a kérelmeket továbbra is a 70/524/EGK irányelv 4. cikkével összhangban kell kezelni.
(5)
A Trichoderma reesei (CBS 526.94) által termelt endo-1,3(4)-béta-glükanáz enzimkészítmény felhasználását a 2374/1998/EK bizottsági rendelet (3) ideiglenesen engedélyezte malacok esetében. Az enzimkészítmény felhasználását a 2036/2005/EK bizottsági rendelet (4) határozatlan időre engedélyezte brojlercsirkék esetében. Új adatok érkeztek be egy olyan kérelem alátámasztására, amely az enzimkészítménynek az elválasztott malacok esetében történő, határozatlan idejű engedélyezésére irányul. A vizsgálat azt mutatja, hogy az ilyen engedélyezés megfelel a 70/524/EGK irányelv 3a. cikkében előírt feltételeknek. Ennek megfelelően ezen enzimkészítmény felhasználását az e rendelet I. mellékletében leírtak szerint határozatlan időre engedélyezni kell.
(6)
Az Aspergillus aculeatus (CBS 589.94) által termelt endo-1,3(4)-béta-glükanáz, a Trichoderma longibrachiatum (CBS 592.94) által termelt endo-1,4-béta-glükanáz, a Bacillus amyloliquefaciens (DSM 9553) által termelt alfa-amiláz, a Bacillus amyloliquefaciens (DSM 9554) által termelt bacillolizin és a Trichoderma viride (NIBH FERM BP 4842) által termelt endo-1,4-béta-xilanáz enzimkészítmény alkalmazását a 2200/2001/EK bizottsági rendelet (5) ideiglenesen engedélyezte malacok esetében. A 252/2006/EK bizottsági rendelet (6) ideiglenesen engedélyezte az enzimkészítmény alkalmazását hízópulykák esetében. Brojlercsirkék esetében történő alkalmazását a 358/2005/EK bizottsági rendelet (7), hízópulykák esetében történő alkalmazását az 1140/2007/EK bizottsági rendelet (8) engedélyezte határozatlan időre. Új adatok érkeztek be egy olyan kérelem alátámasztására, amely az enzimkészítménynek a hízókacsák és az elválasztott malacok esetében történő, határozatlan idejű engedélyezésére irányul. A vizsgálat azt mutatja, hogy az ilyen engedélyezésre a 70/524/EGK irányelv 3a. cikkében előírt feltételek teljesülnek. Ennek megfelelően ezen enzimkészítmény felhasználását az e rendelet II. mellékletében leírtak szerint határozatlan időre engedélyezni kell.
(7)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
Az „enzimek” csoportjába tartozó, az I. mellékletben meghatározott készítmény takarmány-adalékanyagként való felhasználása határozatlan időre engedélyezett az említett mellékletben megállapított feltételek szerint.
2. cikk
Az „enzimek” csoportjába tartozó, a II. mellékletben meghatározott készítmény takarmány-adalékanyagként való felhasználása határozatlan időre engedélyezett az említett mellékletben megállapított feltételek szerint.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2009. december 21-én.